É go' àle gi, Yesu ké lo' *Galilee-kɔ̀ɔ̀yí' wò zí à lee wo *Tibelia-kɔ̀ɔ̀yí láà à zele tia.
É nuu lóà, bhaamɛ̀ɛ̀bò ké nuu à wɛì kpáaá yèèèle.
É nuu sɔ́n-wùnbò kɛɛ' woà àng yàànlé bhàyúá-mɛ̀ɛ̀bò bhà ke wò to kélékèlèa láà, àle kɛɛ le wó nuu dɔà à wɛì kwɛi le.
É waa' kɔ̀ɔ̀yí láà à zele, le é lo' tɔɔn gwenglé, le é yala' bhi ninà ebhà *kàlengbòa le.
E nuu kwɛi, ke *Paki' é *Zuifu-bòà Aatana lɔ̀ɔ̀kɛɛ-kwèèi kpáaá láà, à lóó ke' bhɔ kúlúá.
Yesu' e wunlé wala', yéè lɛgaa, ke bhaamɛ̀ɛ̀ ké nuii à pé kpáaá gbùlùùle, le é wɩɩ' Filipu nɛ̀ ye:
Ko bhɛlɛ-pɔ̀ɔ̀n lɔ́à mɛ́ɛ́' wo, ke gwiligbá' nuii é, àng tó- pɔɔn bhɛlɛ le?
É à peii kwɛi láà, ke à kún-kɔ̀ɔ̀ ké à lekini yàànlé.
Kɛ́ é nùù Filipu gidan-bhàgilawo' daaà le.
À kɛ̀ɛ̀ kwɛiyè láà à gi, Filipu ké à yoobɔ' à gɔ̀n ye:
Ko à pè' kó *Denie kàin piilɛ' à búlù lɔ́ laá, àle sínma lefienɛ́ àa mɔɔii lígó sɔ̀ɔ́n bhà, ke mɛ̂ɛ' wó nuii é, àng tó- wo pe dɛ́idɛ̀inɛ́bò sɔlɔ.
Filipu' à pe' kwɛi, le *Simon Piɛli lɔ́ɔ̀ Andele' é nuu zí Yesu-à *kàleng do keá láà, é wɩɩ' Yesu nɛ̀ ye:
Minɛ́ ke' zé, búlù solu ni vé kpɛ́ɛ́ piilɛ ké à tà.
Kɛ́ pɔɔn láà àle- mɛɛ yɔɔn-à tìngtíng' wó nuii é àng bhà le?
Yesu' à pè- àng nɛ̀ àle gi ye:
Kà à pe àng nɛ̀ ke wò yalá.
Bɩ̂ɩ ké nuu bhi lɛnói mɔɔɔle, le wó yala' à tà le.
Sée miɔnbò lesósó ké nuu mɔɔà bhaamɛ̀ɛ̀ wáá solu bhà.
Ang tó' bo' yaláá, le Yesu' búlù láà à si', le é à gi-bèaan waa' Aatana nɛ̀, le é à gulu' àng tà le.
E vé láà à lekini kɛ̀ɛ̀ zí à-kɔ̀ɔ̀ do láà àle gi, le é à nu' àng nɛ̀, le wó à bhɛlɛ', le é zin' àng kán-nàà tà le.
Mɛ̂ɛ' wó nuu bhi láà àng tó' bo' kán-á, le Yesu' wɩɩ' ebhà kàlengbò nɛ̀ ye:
Búlù tutubò' to' láà, kà à wóó, ke à ke òo tó gisieá.
É à pe' kwɛi, le wó búlù tutu láà à tó woo', le àng kwììbhàyè láà é mɔɔ' gbʋ̀lʋ́ yààn buu-ni-wɛ́ɛ́-piilɛ bhà le.
Yesu' sɔ́n' kɛɛ' láà, mɛ̂ɛ' wó à-lèè ye', wo nuu wɩ́ɩ́à wo ké nɛ̀ wo:
Mɛ̂ɛ é àle *Aatana wʋʋ léban-mɛ̀ɛ̀' à nù lúyáán tà-wùn' bhe láà à gá maiá le.
Kɛ́ Yesu' à gànnu' ye:
wóò nu e síi, ke wò e tó gwilinɛá laá, le é wala', le é ló dɛ́ɛ wo' e bànàkpɔ́i e doá tɔɔn gwenglé le.